b'\n_START_ARTICLE_\nBertie Ahern\n_START_SECTION_\nPoliittinen ura\n_START_PARAGRAPH_\nEnnen taoiseachiksi tuloaan Ahern oli j\xc3\xa4senen\xc3\xa4 my\xc3\xb6s muutamassa muussa hallituksessa. Tultuaan valituksi D\xc3\xa1il \xc3\x89ireanniin (Irlannin parlamentti) vuonna 1977 h\xc3\xa4nest\xc3\xa4 tuli 1987 ty\xc3\xb6ministeri Charles Haugheyn hallituksessa. T\xc3\xa4ss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi aina vuoteen 1991, jolloin h\xc3\xa4nest\xc3\xa4 tuli valtiovarainministeri Albert Reynoldsin hallituksessa. Vuonna 1994 Ahern j\xc3\xa4i Fianna F\xc3\xa1ilin j\xc3\xa4senen\xc3\xa4 pois John Brutonin johtamasta Fine Gaelin, Labourin ja Democratic Leftin koalitiohallituksesta. Marras- ja joulukuussa 1994 Ahern ehti olla jonkin aikaa t\xc3\xa1naistena (varap\xc3\xa4\xc3\xa4ministeri) Reynoldsin hallituksessa._NEWLINE_Ahern ilmoitti 2. huhtikuuta 2008 eroavansa toukokuussa taoiseachin virasta ja puolueen johdosta. Syyn\xc3\xa4 oli kuukausia velloneet korruptioep\xc3\xa4ilyt, joissa Ahernin v\xc3\xa4itettiin saaneen rakennuttajilta suuria rahasummia 1980- ja 1990-luvuilla. H\xc3\xa4nt\xc3\xa4 kuulusteltiin useaan otteeseen tutkimuksissa, joissa selvitettiin poliitikkojen ja rakennuttajien keskin\xc3\xa4isi\xc3\xa4 suhteita. Ahern itse kiisti kaikki ep\xc3\xa4ilyt._NEWLINE_Ahernin seuraajaksi valittiin Brian Cowen. Virallisesti Ahern erosi tiistaina 6. toukokuuta 2008._NEWLINE_Taoiseachina Ahern oli eritt\xc3\xa4in suosittu. H\xc3\xa4nen aloittaessaan hallituksen johdossa Irlanti oli Euroopan unionin k\xc3\xb6yhimpi\xc3\xa4 j\xc3\xa4senvaltioita ja erotessaan maa oli EU:n rikkaimpia. H\xc3\xa4n oli taoiseachina aktiivisesti mukana muun muassa Pohjois-Irlannin rauhanprosessissa ja on allekirjoittanut Pitk\xc3\xa4nperjantain sopimuksen._NEWLINE_Kirjailija Cecelia Ahern on Bertie Ahernin tyt\xc3\xa4r.'